**נסים גרמה** (נולד ב-21 בינואר 1950) הוא זמר, מלחין ושחקן ישראלי.

ביוגרפיה
--------

גרמה נולד כבן זקונים לשולמית וצדוק גרמה שעלו לישראל מתימן, ולו שישה אחים גדולים. 

גרמה גדל בראש העין ומרבה להזכיר את ילדותו בעיר זו, בין היתר בשירו הביוגרפי שנקרא "נולדתי בראש העין".

קריירה
------

בנעוריו נהג גרמה לשיר ולרקוד בלהקת ריקוד וזמר מקומית בפתח תקווה, ובשנת 1971 הצטרף ללהקת ענבל והיה חבר בה שש שנים.

גרמה התפרסם לראשונה כזמר בפסטיבל הזמר המזרחי ב-1977, כשביצע עם עליזה עזיקרי את השיר "כי רב להושיע" שזכה במקום השני והפך ללהיט. 

ב-1978 הוציא גרמה את אלבום הבכורה שלו הנקרא "היית שלי". 
בין שירי האלבום בלטו שני לחנים של צביקה פיק לשירים "שולה" (מילים: מירית שם-אור) ו"לילה וירח" (מילים: משה בן שאול), וכן בלטו שיר הנושא (מילים ולחן: עוזי חיטמן), ו"דיסקו תימני" (מילים: רבי שלום שבזי). בני נגרי עיבד את מרבית שירי האלבום, לצד שני שירים שעיבד אילן גלבוע. 

ב-1981 יצא בחברת "התקליט" אלבומו השני של גרמה הנקרא "להיות כוכב". בין שירי האלבום בלטו שיר הנושא (מילים: שמואל קרול, לחן: איתן מסורי) ו"אהבה ברוקנרול" (מילים: שלמה שומרי, לחן: עמוס ברזל). את שירי האלבום עיבדו ננסי ברנדס, עוזי חיטמן, דודי רוזנטל, בני נגרי ויאיר שרגאי. 

ב-1982 השתתף גרמה בהצגה המוזיקלית "ילדי הכרך", בה שר בין השאר את "אני מלך הקסטות", וכן את השיר הביוגרפי שלו בילדותו בראש העין "נולדתי בראש העין" (בליווי האחים איציק ונתנאל עוקב). כמו כן באותה השנה הוא השתתף גם בתוכנית הילדים "פרפר נחמד".

ב-1985 הוציא גרמה את אלבומו השלישי הנקרא "טוב לי" בו נכללו הלהיטים: "אני מלך הקסטות" ו"נולדתי בראש העין" (בביצוע סולו שלו), שבוצעו במקור בהצגה המוזיקלית "ילדי הכרך" בה הוא כיכב. את שירי האלבום עיבדו אלדד שרים ואורי קריב. 

בסוף שנת 1989 הוציא גרמה את אלבומו החמישי הנקרא "מי אנחנו? מה אנחנו?". באלבום בלט "חולף לו עם הזמן", שכתב והלחין גרי אקשטיין, שגם עיבד והפיק את מרבית שירי האלבום. 

בסוף שנת 1992 הוציא גרמה את השיר "ציונה" שכתב והלחין מאיר אריאל, ששר אותו כדואט עם גרמה. השיר הפך ללהיט גדול, ודורג במקום ה-36 במצעד הפזמונים לשנת תשנ"ג (1993) של רשת ג'. 

ב-1993 הוציא גרמה את אלבומו השביעי הנקרא "בא הזמן" שכלל את השיר "ציונה". את שירי האלבום עיבד אפי שושני. 

בשנים 2002–2003 גילם גרמה את אביה של אתי (גלית גיאת) בסיטקום "שמש". 

בשנים 2002–2007 הגיש גרמה בגלי צה"ל את התוכנית "ציפורי לילה ים תיכוניות" שזכתה לרייטינג גבוה. 

בשנים 2010–2012 הנחה גרמה תוכנית טלוויזיה לילית בערוץ הראשון שנקראה "ניסים גרמה מארח". 

ב-2012 גילם את עצמו למספר פרקים בסדרת הדרמה-אקשן "נויורק".

ב-2014 השתתף בתוכנית הדוקו-ריאליטי "בוליווד".

חיים אישיים
-----------

ב-20 באוגוסט 1980 נישא גרמה לשושי (שושנה) שרעבי ונולדו להם שתי בנות ובן. ב-25 בספטמבר 2012 בערב יום כיפור נפטרה שושי לאחר מאבק קצר במחלת הסרטן. 

במסגרת הדיון הציבורי בפרשת ילדי תימן סיפר שאחותו שושי (חיסן) היא אחת מהפעוטות שנעלמו.

גרמה מתגורר בראש העין. 

גרמה ידוע כפעיל לשעבר במפלגת העבודה וכמקורב לשמעון פרס.

מלהיטיו
-------

* "כי רב להושיע" - דואט עם עליזה עזיקרי, יחדיו זכו במקום השני בפסטיבל הזמר המזרחי 1977.
* "את שיריי ומילותיי" - בליווי להקת הבשמים, יחדיו זכו במקום השלישי בפסטיבל הזמר המזרחי 1982.
* "חולף לו עם הזמן" - זכה במקום החמישי בקדם-אירוויזיון 1989.
* "ציונה" - דואט עם מאיר אריאל שכתב והלחין את השיר.
* "שיר הפלאפל"
* "אני מלך הקסטות"
* "נולדתי בראש העין"
* "שולה"
* "הו מיני מיני"
* "סימונה מדימונה"
* "ילד תימני"
* "אבא"

אלבומים
-------

* 1978 "היית שלי"
* 1981 "להיות כוכב"
* 1985 "טוב לי"
* 1987 "המזרח הקרוב לליבי"
* 1989 "מי אנחנו? מה אנחנו?"
* 1992 "אוסף להיטים"
* 1993 "בא הזמן"
* 2000 "מלאכי"
* 2010 "חדש ומחודש"

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נסים גרמה** |

* נסים גרמה, במיזם "אישים" לתיעוד היצירה הישראלית
* נסים גרמה, במסד הנתונים הקולנועיים IMDb (באנגלית)
* נסים גרמה, באתר "אידיבי", מאגר הידע העברי לקולנוע ישראלי ועולמי
* נסים גרמה, באתר שירונט
* נסים גרמה, באתר ספוטיפיי
* נסים גרמה, באתר סטריאו ומונו
* נסים גרמה, דף שער בספרייה הלאומית
* נסים גרמה, באתר MOOMA (בארכיון האינטרנט)
* ניסים גרמה, במאגר הידע העברי לקולנוע ישראלי ועולמי "אידיבי"
* הדס בשן, הזרם הממלכתי, באתר ynet, 16 במרץ 2011
* צדוק גרמה, "אתם קוראים לו ניסים גרמה, אני קורא לו אבא", באתר ynet, 27 במאי 2011
* אורלי מירקין, אנשים, ‏"השנתיים האחרונות היו הכי קשות שהיו לי מתחילת דרכי", באתר ‏מאקו‏, 22 בדצמבר 2014 סרטונים
* אסף נבו, נסים ונפלאות, באתר ישראל היום, 16 במרץ 2017
* התלתלים זה פאה?! 28 דברים שלא ידעתם על נסים גרמה, באתר nrg‏, 19 באוקטובר 2017

הערות שוליים
------------

1. ↑  מרים בר, תכנית חדשה של להקת ענבל, דבר, 13 בינואר 1972
2. ↑  הצגת ה-150 לילדי הכרך, דבר, 26 בינואר 1983
3. ↑  סמדר שיר, קצר ולעניין, מעריב, 28 באוגוסט 1980
4. ↑  אלכסנדרה לוקש, "אחותי נעלמה, הוריי חששו שגם אחטף": ניסים גרמה על פרשת ילדי תימן, באתר ynet, 20 ביוני 2016 סרטונים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313233205171
* ISNI: 0000 0000 6967 2527
* VIAF: 97472044
* WorldCat: viaf-97472044

 |